Wara s-suċċess tal-ewwel round tad-DiscoverEU, il-Kummissjoni Ewropea se tniedi t-tieni kompetizzjoni għal biljetti b'xejn fid-29 ta' Novembru 2018. Mbagħad, dawk bl-età ta' 18-il sena fl-UE, ser ikollhom sal-11 ta' Diċembru 2018 biex japplikaw għal biljett b'xejn li jagħtihom l-opportunità li jivvjaġġaw madwar l-Ewropa bejn il-15 ta' April u l-31 ta' Ottubru 2019. L-ewwel round tad-DiscoverEU ġabar flimkien eluf ta' żgħażagħ li bnew komunità vera fl-Ewropa kollha. Il-parteċipanti, li qatt ma ltaqgħu qabel, filwaqt li għamlu kuntatt permezz tal-midja soċjali, iffurmaw gruppi biex jivvjaġġaw minn belt għal oħra jew qagħdu għand xulxin. Illum, il-Kummissarju għall-Edukazzjoni, il-Kultura, iż-Żgħażagħ u l-Isport, Tibor Navracsics, qal: “Dan is-sajf, madwar 15,000 persuna bl-età ta' 18-il sena kellhom l-opportunità jivvjaġġaw fl-UE. Huma kellhom l-esperjenza diretta ta' xi tfisser tkun Ewropew. Kellhom l-opportunità li jiskopru d-diversità u r-rikkezza kulturali tal-Ewropa kif ukoll jiltaqgħu ma' nies mill-Ewropa kollha. Smajna ħafna stejjer fantastiċi mingħand dawk li ħadu sehem, u jien kuntent li aħna kapaċi noffru din l-esperjenza lil aktar żgħażagħ is-sena d-dieħla!” Min jista' japplika u kif? L-applikanti jrid ikollhom l-età ta' 18-il sena fil-31 ta' Diċembru 2018 u jridu jkunu lesti li jivvjaġġaw bejn il-15 ta' April u l-31 ta' Ottubru 2019 għal perjodu massimu ta' 30 jum. Dawk li huma interessati li jieħdu sehem iridu japplikaw permezz tal-Portal Ewropew taż-Żgħażagħ. Kumitat ta' evalwazzjoni se jevalwa l-applikazzjonijiet u se jagħżel ir-rebbieħa. L-applikanti se jiġu nnotifikati dwar ir-riżultati tal-għażla f'nofs Jannar 2019. L-applikanti magħżula se jkunu jistgħu jivvjaġġaw individwalment jew fi grupp ta' mhux aktar minn ħames persuni. Bħala regola ġenerali, dawn se jkunu qed jivvjaġġaw bil-ferrovija. Madankollu, biex jiġi żgurat aċċess wiesa' mal-kontinent kollu, il-parteċipanti jistgħu jużaw ukoll modalitajiet alternattivi ta' trasport, bħal xarabankijiet jew laneċ, jew, f'każijiet eċċezzjonali, l-ajruplani. Dan se jiżgura li ż-żgħażagħ li jgħixu f'żoni remoti jew fi gżejjer li jagħmlu parti mill-UE ser ikollhom ukoll l-opportunità li jieħdu sehem. It-tnedija tat-tieni round tad-DiscoverEU tħabbret mill-Kummissarju Navracsics f'laqgħa tal-partijiet ikkonċernati li saret illum, quddiem rappreżentanti tas-setturi taż-żgħażagħ, tal-edukazzjoni, tal-inklużjoni soċjali, tat-trasport u tat-turiżmu u żgħażagħ li ħadu sehem fl-inizjattiva dan is-sajf. Il-laqgħa hija parti minn xogħol kontinwu biex l-esperjenza tad-DiscoverEU ssir saħansitra aktar effettiva u aċċessibbli fil-futur. Organizzazzjonijiet bħal in-Netwerk Ewropew kontra l-Faqar ġew mistiedna ukoll biex jiddiskutu modi kif l-inklużjoni soċjali tista' tittejjeb fir-rounds futuri tad-DiscoverEU. Il-passi li jmiss Abbażi tal-interess massiv fid-DiscoverEU u l-esperjenza li toffri liż-żgħażagħ fl-UE kollha, il-Kummissjoni Ewropea pproponiet EUR 700 miljun għall-inizjattiva taħt il-programm tal-Erasmus tal-futur fil-baġit fit-tul li jmiss tal-UE wara l-2020. Jekk il-Parlament Ewropew u l-Kunsill jaqblu mal-proposta, bejn l-2021 u l-2027, 1.5 miljun persuna oħra bl-età ta' 18-il sena se jkunu jistgħu jivvjaġġaw. Il-kuntest DiscoverEU ġiet varata f'Ġunju, b'baġit ta' EUR 12-il miljun fl-2018. S'issa din tat l-opportunità lil 15,000 żagħżugħ u żagħżugħa li jivvjaġġaw madwar l-Ewropa. Minħabba li din is-sena hija s-Sena Ewropea tal-Wirt Kulturali, il-vjaġġaturi kellhom l-opportunità jieħdu sehem f'ħafna avvenimenti li qed iseħħu fiċ-ċelebrazzjoni tal-wirt kulturali tal-Ewropa. Matul l-ewwel round li kien bejn id-9 ta' Lulju u t-30 ta' Settembru 2018, xi 15,000 żagħżugħ u żagħżugħa ngħataw passes tal-ivvjaġġar, abbażi ta' kwota fissa għal kull pajjiż. Ladarba ntgħażlu, huma setgħu jivvjaġġaw, jew individwalment jew fi grupp ta' mhux aktar minn ħames persuni, għal massimu ta' 30 jum minn tal-inqas fi Stat Membru wieħed tal-UE. Għal aktar informazzjoni Memo Skeda informattiva dwar evidenzi ta' vjaġġaturi żgħażagħ Il-Portal Ewropew taż-Żgħażagħ